
Către






BIROUL PERMANENT AL






CAMEREI DEPUTAŢILOR


Vă înaintăm, alăturat, Raportul comun asupra asupra propunerii legislative pentru modificarea şi completarea Legii nr. 52/2003 privind transparenţa decizională în administraţia publică trimis Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond cu adresa nr. Pl-x 316 din 3 septembrie 2012.


PREŞEDINTE,


     VICEPREŞEDINTE,

    Bogdan CANTARAGIU

       Florin IORDACHE                     

RAPORT COMUN
asupra propunerii legislative pentru modificarea şi completarea Legii nr. 52/2003 privind transparenţa decizională în administraţia publică 

În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate, spre dezbatere, în fond, în procedură de urgenţă, cu propunerea legislativă pentru modificarea şi completarea Legii nr. 52/2003 privind transparenţa decizională în administraţia publică, trimis cu adresa nr. Pl x 316 din din 03 septembrie 2012 şi înregistrată cu nr. 26/207 din 3 septembrie 2012 respectiv, nr.31/650 din 4 septembrie 2012. 
Conform dispoziţiilor art.75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 

Propunerea legislativă a fost respinsă de Senat, în calitate de primă Cameră sesizată, în şedinţa din 25.06.2012 cu 78 de voturi pentru, 1 vot împotrivă şi 2 abţineri. 
Consiliul Legislativ  a avizat favorabil, cu observaţii şi propuneri, iniţiativa legislativă, conform avizului nr. 225 din 22 martie 2012.

Propunerea legislativă  supusă dezbaterii are ca obiect de reglementare modificarea şi completarea Legii nr. 52/2003 privind transparenţa decizională în administraţia publică, cu completările ulterioare, în sensul introducerii posibilităţii ca, la iniţierea unui act normativ de către autorităţile administraţiei publice locale, cetăţenii    să-şi poată da acordul pentru aprobarea iniţiativei legislative. Astfel, dacă mai mult de 50% dintre cetăţenii din comuna, oraşul, municipiul, subdiviziunea administrativ-teritorială a municipiului sau din judeţul în care aceştia îşi au domiciliul, îşi exprimă dezacordul faţă de cuprinsul proiectului actului normativ supus dezbaterii, acesta va fi retras. 

În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au examinat proiectul de lege sus menţionat, în şedinţă comună, în data de 25.09.2012. 

Din numărul total de 28 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 27 deputaţi. Din numărul total de 23 membri ai Comisiei juridice, de disciplină şi imunităţi au participat la dezbateri 18 deputaţi.
În urma dezbaterii, membrii Comisiilor au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Legii nr. 52/2003 privind transparenţa decizională în administraţia publică.

Cu ocazia dezbaterilor s-a constatat că la momentul actual cadrul normativ în materie este suficient şi necesar obiectivului propus de iniţiator. Astfel, în cazul în care se doreşte dezbaterea publică a propunerilor făcute, autoritatea publică în cauză este obligată, potrivit art. 6 alin. (7) din Legea nr. 52/2003 privind transparenţa decizională în administraţia publică, să decidă organizarea unei întâlniri în care să se dezbată public proiectul de act normativ, dacă acest lucru a fost cerut în scris de către o asociaţie legal constituită sau de către o altă autoritate publică. Se pot menţiona, de asemenea, prevederile art. 11 alin. (3), articol introdus prin Legea nr. 242/2010 pentru completarea Legii nr. 52/2003 privind transparenţa decizională în administraţia publică, conform cărora autorităţile administraţiei publice sunt obligate să justifice în scris nepreluarea recomandărilor formulate şi înaintate în scris de cetăţeni sau de asociaţiile legal constituite ale acestora. 


În raport de obiectul şi conţinutul său, propunerea legislativă face parte din categoria legilor ordinare.
     PREŞEDINTE,                               

VICEPREŞEDINTE,      

           Bogdan CANTARAGIU
                     
  Florin IORDACHE                     
 
      SECRETAR,    



     
      SECRETAR,    


 Gheorghe CIOCAN                       

       Gabriel ANDRONACHE
 Consilier, Sofia Chelaru



Consilier, Paul Şerban

